Ընդհանրապէս միջազգային դաշտին վրայ ականատես կ՛ըլլանք մեծապետական դասաւորումներու: Յաճախ այդ ծրագիրները ըմբոստութեան կամ ընդդիմութեան պատճառով վերատեսութեան կ՛ենթարկուին: Մեծապետական ծրագիրները մութ գրասենեակներու մէջ կը պատրաստուին եւ գետնի վրայ չեն զգար եւ չեն գիտակցիր ժողովուրդին բազկերակը: Յամենայն դէպս ժամանակը ցոյց տուած է, որ ժողովուրդներու կամքը քմահաճ որոշումներու դիմաց յաճախ չի զիջիր: Ասկէ անկախ, մեծապետական ծրագիրները կ՛իրագործուին բոլորին լռութեամբ: Լռութեամբ աշխարհը մեղսակից է կատարուածներուն: Ոչ ոք կը համարձակի դէմ դնել, խօսիլ, ընդվզիլ, բողոքել: Բոլորն ալ իրենց լռութեամբ զօրաւոր մեղսակիցներ են կատարուած բռնաբարումներուն, ջարդերուն, տեղահանումներուն, մարդկային իրաւունքներու ոտնակոխման եւ այլն: Փաստօրէն ՄԱԿ-ի տեղեկագիրը կը հաստատէ, որ Լիպիոյ մէջ ոչ մէկ հիւանդանոց կը գործէ: Օրական հարիւրաւոր արարքներ կը կատարուին, սակայն լուռ հանդիսատես է աշխարհը: Եմէնի մէջ հարիւր հազար մանուկներ տարբեր տեսակ հիւանդութիւններէ վարակուած են, անօթի, անխնամ եւ անապահով: Եւ բոլորն ալ իրենց լռութեամբ մեղսակից են կատարուածներուն: